**ҚОҒАМДАҒЫ ПЕДАГОГ МӘРТЕБЕСІ**

 Қазақтың аяулы ақыны Мағжан Жұмабаев өткен ғасырда-ақ «Қазақтың қаны бір, жаны бір, жолбасшысы – мұғалім» деп, ұстаз мәртебесін көкке көтере өшпес сөздерімен кестелеп берген. Арада қанша уақыт өтсе де, осынау асыл сөз өз мәнін жоя қойған жоқ. Уақыт талабымен бірге құндылығы арта түсуде. Бүгінде педагог мәртебесі заман ағымына сәйкес жаңа деңгейге көтерілді.

 Қоғамды құраушы – халық десек, халық жекелеген адамдардан құралады. Ал саналы қоғам құру үшін әр адамның көзі ашық, көкірегі ояу, көңіл көкжиегі кең болуы шарт. Бұл орайда жас буынды білім нәрімен сусындатып, тәрбие негізін қалаушы педагогтар қауымының рөлі өлшеусіз зор. Өйткені бүгінгі шәкірт – ертеңгі ел азаматы, халқының үкілеген үміті, селкеусіз сенімі.

 Бауыржан Момышұлы: «Ғылым иесі ғалым да, ел қорғаған батыр да, тілінен бал тамған ақын да, тегеуріні темір балқытқан жұмысшы да, егін салған диқан да, мал бағып терін төккен шопан да, көк күмбезінен әрі өткен ғарышкер де, бәрі-бәрі ұстаздан білім, тәлім алған», – депті. Әлемді аузына қаратқан әйгілі тұлғалар, талантымен жұртты тамсантқан өнерпаздар, жалпы, қай саладағы да білімді, білікті мамандардың бәрі ұстазға қарыздар. Ұстазын құрметтеп, сыйлау – әрбір адамның парызы. Өмірде қандай да бір жетістікке қол жеткізген әрбір адам белгілі бір деңгейде ақылшы ұстазына борыштар десем, артық айтқаным емес.

 Мұғалім білімді және білікті ғана болып қоймауы керек. Мәдениеті жоғары, адамшылығы жоғары мұғалім – нағыз ұстаз. Әл-Фараби бабамыз «Тәрбиесіз берілген білім – адамзаттың қас жауы» деген емес пе? Білімді, алайда моральдық қасиеттерден жұрдай адам – қоғам үшін қауіпті. Әсіресе, телефонға телмірген, ғаламторға жүгінген, еліктеушілік белең алған қазіргі уақытта жас ұрпақтың тәрбиесіне жіті көңіл бөлу, жан дүниесіне үңіле білу, рухани құндылықтар жөніндегі түсініктерін тереңдету, ізгілікке баулу өте маңызды. Бұл жағдайда хакім Абайдың «Адамның адамшылығы – жақсы ұстаздан» деген ғибратты сөзін шамшырақ еткен жөн. Шәкірті жақсы ұстаздың қашан да жүзі жарық, абыройы биік.

 Балаң жүрегімнің үнін тыңдап, қызығы мен қиындығы қатар жүретін бұл мамандықты таңдауыма өзімнің туып-өскен ортам әсер етті. Әкем еңбек жолын Қызылорда облысы Арал ауданы Ұялы ауылы орта мектебінің қазақ тілі және әдебиеті пәнінің мұғалімі болып бастаған. Екі-үш жылдай жемісті еңбек еткен. Кейін баспасөз саласына ауысып кеткенімен, аз уақыт болса да әкемнің тәлімін алған шәкірттері ұстаздарының бейнесін жүректерінен кетірмегенін уақыт өзі көрсетті. Мәселен, өзіміздің аудандық газетке бір оқушысының «Ұстазыма» деген ризашылық сезімге толы өлеңі басылса, республика көлемінде аты танымал журналист, марқұм Ұлдай Ибадуллаева бір жылдары ауданымызға іссапармен келген кезінде әкемді редакциясына арнайы іздеп барып, қауышқан. Телевизияға берген бір сұхбатында сүйікті ұстазы ретінде әкемді айрықша атап өткен. Осы жайттан-ақ төгілген тер зая кетпегенін аңғаруға болады. Шәкірттің ыстық ықыласы мен алғаусыз құрметі – мұғалім мәртебесінің айқын дәлелі. Шәкірт жүрегінен жол табудың өзі – мұғалім мәртебесінің биіктігін көрсетсе керек. Жақсы ұстаздың атын желдей жүйткіген уақыт та, қарбалас тірлік те, жеке мәселелер де ұмыттыра алмайды.

 Әке ізін қуып, отбасымыздан екі қыз ұстаз жолын таңдадық. Әпкем білім саласында сонау еңбек жолын бастаған кезінен тапжылмай еңбек етіп келеді. Өзім он екі жыл мектепте жұмыс істеп, бірқатар жетістіктерге жеттім. Кейін әке жолымен біршама жыл журналист қаламын қолыма алғаныммен, өткен жылдан бастап сүйікті кәсібіме қайта оралдым. Сонда байқағаным – қоғамдағы педагог мәртебесінің жаңа сипатқа ие болғаны. Мемлекет тарапынан ұстаздар қауымына қамқорлықтың күшейгені, жылдан-жылға қоғамда педагог мәртебесінің өсіп келе жатқаны – қуанарлық жайт. «Педагог мәртебесі туралы» Заң мұғалімдер қауымының құлдырай бастаған беделін қайта қалпына келтіріп, берік орнықтырды. Аталған заң педагогтардың қоғамдағы абыройын биіктетіп, әлеуметтік хал-ахуалын жақсартты. Қағазбастылық азайып, цифрландыру білім беру үдерісіне дендей еніп, бізді артық жұмыс құрсауынан босатты.

 Бүгінгі бала – ертеңгі ел тірегі. Ел болашағының жарқын болуы мектепте берілетін білімнің сапасына байланысты. Қазіргі балалар жаңаға құштар, ақпаратты тез қабылдағыш, техникаға әуес. Жас буынның осы ерекшеліктеріне сүйене отырып үйренуге құмар, жаңалыққа бейім, бәсекеге қабілетті, сыни ойлауға қабілетті, заманауи, алғыр ұрпақ тәрбиелеуіміз қажет.

 Мұғалім мәртебесі қай елде де, қай уақытта да жоғары болуы керек. Мұғалім мәртебесін көтермей білім сапасы жақсармайды, кәсіптік сала өркендемейді. Ұстазын ұлықтаған елдің көші түзу. Мұғалімінің мәртебесі биік халықтың мерейі үстем. Жас ұрпақтың жаңа өмірге қанатын қатайтып, болашағына бағыт-бағдар сілтейтін педагогтар қауымына өркениетті елдер үлкен құрметпен қарайды. Дамудың жаңа сатыларымен жоғары қарай өрлеп бара жатқан біздің тәуелсіз еліміз де осы санаттан. Елімізде педагог орны мен мәртебесіне айрықша көңіл бөлінуі – жарқын болашаққа деген сенімнің кепілі.

Мен өз кәсібімді мақтан тұтамын.

Дана Абай:

– Ақырын жүріп, анық бас,

Еңбегің кетпес далаға.

Ұстаздық еткен жалықпас

Үйретуден балаға, – демекші, осынау мәртебелі де жауапты қызметімде ел болашағын тәрбиелеу ісіне өз үлесімді аянбай қосқым келеді.

**Сейітмағамбетова Мәдина**

**Еуразия лицейінің бастауыш сынып мұғалімі**

**Алматы қаласы**